b"\n_START_ARTICLE_\nIlla del Pr\xc3\xadncep de Gal\xc2\xb7les (Canad\xc3\xa0)\n_START_SECTION_\nGeografia\n_START_PARAGRAPH_\nAmb 33.339\xc2\xa0km\xc2\xb2 l'illa del Pr\xc3\xadncep de Gal\xc2\xb7les \xc3\xa9s la 10a m\xc3\xa9s gran del Canad\xc3\xa0 i la 40a del m\xc3\xb3n. Est\xc3\xa0 situada entre les illes Vict\xc3\xb2ria i Stefansson a l'oest, Somerset a l'est i Russell i l'arxip\xc3\xa8lag de la Reina Elisabet al nord._NEWLINE_Es tracta d'una illa coberta de tundra amb el litoral molt retallat. Destaquen les badies d'Ommanney a l'oest i Browne a l'est. \xc3\x89s b\xc3\xa0sicament plana, i sols al nord-est hi ha unes certes elevacions que arriben fins al 415 m a prop del Cap Hardy._NEWLINE_No hi ha nuclis habitats permanents.\n_START_SECTION_\nHist\xc3\xb2ria\n_START_PARAGRAPH_\nEl primer viatge conegut en aig\xc3\xbces de l'illa va ser el de William Edward Parry en creuar l'estret de Barrow. El 1819 Parry, en la seva segona expedici\xc3\xb3 \xc3\xa0rtica, al comandament dels vaixells HMS Hecla i HMS Griper, va rec\xc3\xb3rrer les aig\xc3\xbces de l'estret de Lancaster lliures de gel, seguint cap a l'oest, creuant l'estret de Barrow i arribant al Canal del Vescomte Melville. L'expedici\xc3\xb3 tornaria l'any seg\xc3\xbcent, despr\xc3\xa9s d'hivernar a Port Winter (illa de Melville) i havent aconseguit rec\xc3\xb3rrer, sense saber-ho, gaireb\xc3\xa9 la totalitat del Pas del Nord-oest i haver descobert moltes noves terres, entre elles, l'illa del Pr\xc3\xadncep de Gal\xc2\xb7les._NEWLINE_El primer europeu a trepitjar l'illa va ser l'irland\xc3\xa8s Francis Leopold McClintock el 1851, en una de travessia en trineu. McClintock participava en l'expedici\xc3\xb3 de rescat dirigida per Edward Belcher, que havia salpat d'Anglaterra el 1850 a la recerca de John Franklin, desaparegut a l'\xc3\x80rtic i del que no se sabia des de 1845. Belcher despr\xc3\xa9s hivernar a l'illa Beechey, va dividir les seves forces, enviant el HMS Resolute, comandat per Henry Kellett, i el seu vaixell de suport, el HMS Intrepid, comandat per McClintock, cap a l'oest a trav\xc3\xa9s de l'estret de Barrow cap a l'illa de Melville. McClintock, un especialista en travessies en trineu, va recon\xc3\xa8ixer la zona i va arribar aix\xc3\xad el 1851 a l'illa del Pr\xc3\xadncep de Gal\xc2\xb7les._NEWLINE_L'illa fou anomenada aix\xc3\xad en honor a l'hereu de la corona brit\xc3\xa0nica d'aleshores, el futur rei Eduard VII."